# CONVOCATÒRIA PER A L’ORGANITZACIÓ D’ESTADES INTENSIVES COMBINADES D’ESTUDIS (Blended Intensive Programme) PROJECTE ERASMUS+ 2024

1. **CONDICIONS GENERALS**

Es presenta la convocatòria d’ajuts per a l’organització d’estades curtes intensives combinades de mobilitat d’estudiants i personal, dintre del marc d’un Programa intensiu combinat (Blended Intensive Programme), estades BIP.

La UAB ha obtingut pressupost per finançar l’organització d’un programa intensiu combinat BIP en el marc del projecte Erasmus+ KA131 de 2024.

Les mobilitats i els ajuts estaran sotmesos a les regulacions i restriccions que puguin emetre les autoritats amb relació a la situació sanitària i a la continuïtat dels programes d’intercanvi i/o a l’acceptació dels participants per part de la universitat de destí.

**1.2. El programa Erasmus+**

Erasmus+ és el programa de la UE en els àmbits de l’educació, la formació, la joventut i l’esport. Els fons Erasmus+ que financen aquesta convocatòria provenen del programa Erasmus+ KA131 2021-2027, projecte 2024.

L’Acció 1 d'aquest programa Erasmus+, inclou la mobilitat d'estudiants i personal de les Institucions d’Educació Superior en els països del programa: els 27 estats membres de la Unió Europea, els països de l’Àrea Econòmica Europea (Islàndia, Liechtenstein i Noruega) i la República de Macedònia del Nord, Sèrbia i Turquia.

**1.1. Definició d’un BIP**

* Programes intensius de curta durada que utilitzen mètodes innovadors d'aprenentatge i ensenyament, incloent l’ús de la cooperació en línia.
* Poden incloure aprenentatge basat en reptes, en què equips transnacionals i transdisciplinars treballen junts per resoldre desafiaments, com per exemple els vinculats als Objectius de Desenvolupament Sostenible de les Nacions Unides o altres reptes socials indicats per les regions, les ciutats o les empreses.
* Fomenten la capacitat per desenvolupar i implementar pràctiques innovadores de docència i aprenentatge entre les institucions d’educació superior participants.
* Han d'aportar un valor afegit respecte als cursos o formacions existents que imparteixen les institucions d’educació superior participants i poden ser de caràcter plurianual.
* Grups d’estudiants i/o personal realitzen una mobilitat presencial a l’estranger de curta durada combinada amb un component virtual obligatori, que haurà de reunir els participants en línia per treballar de forma col·lectiva i simultània en tasques específiques que estiguin integrades en el BIP i que comptin per als resultats generals de l’aprenentatge.
* L’estada presencial de mobilitat es duu a terme a la institució/país de la institució coordinadora/organitzadora.
* Aquestes estades BIP combinen obligatòriament una part de l’intercanvi que es realitza en format virtual (sense desplaçament a destí) i una altra part presencialment (de 5 a 30 dies) a la universitat del país de destinació (en aquest cas a la UAB).

**1.2. La participació en un BIP i el seu procediment**

* És necessària la participació d’un mínim de 3 institucions d’educació superior de 3 països diferents del programa (els tercers països no associats al programa poden participar, però sense finançament i no computen pel nombre mínim d’institucions d’educació superior) .
	+ La UAB tindrà la funció d’institució coordinadora/organitzadora, i acollirà als estudiants i personal de les altres institucions.
	+ La resta d’institucions, enviaran els seus estudiants i personal a realitzar l’estada BIP a la institució organitzadora.
* Les estades BIP han de comptar amb una mínima participació de 10 participants estudiants (de qualsevol nivell d’estudis) o personal, provinents d’universitats sòcies de la universitat organitzadora de l’estada.
* Els estudiants i el personal participants en les estades BIP organitzades per la UAB han de pertànyer a les universitats sòcies.
* La institució coordinadora rep finançament per l'organització: 400€ per participant estudiant (fins a un màxim de 20 participants).
* Els estudiants que realitzin la mobilitat hauran de matricular-se a la UAB com estudiants entrants i hauran d’obtenir un reconeixement acadèmic d’un mínim de 3 ECTS (la suma del treball virtual i presencial).
* El programa Erasmus+ facilita en la modalitat BIP l'estada acadèmica, de 5 a 30 dies, d’estudiants, de qualsevol nivell d’estudis, a universitats dels països del programa. Aquest reconeixement d'estudis es farà seguint el Learning Agreement (acord d’estudis) que l’estudiant haurà acordat amb la coordinació d'intercanvis de la seva universitat d’origen.
* El BIP es reconeixerà com a part del pla d'estudis de l'estudiant, encara que no es tracti d'una assignatura curricular a la universitat de destí. Els ECTS hauran de constar com a reconeguts en l'expedient dels estudiants, mitjançant el procés que consideri la seva universitat d’origen i aquest reconeixement haurà d’aparèixer també al Suplement Europeu del Títol.
* La prestació dels ajuts individuals i, quan s’escaigui, de les despeses de viatge per realitzar l’activitat de mobilitat presencial correspon a les institucions d’enviament.
* En les estades BIP poden participar també el personal docent i d’administració i serveis i personal convidat d’altres institucions i/o empreses que participin en la posada en marxa del programa. Aquest personal participant ha de pertànyer a les universitats sòcies de la UAB. Els participants del col·lectiu PDI i PTGAS no comptabilitzen ni per la participació ni pel finançament.
* Els estudiants i personal de la UAB que participin en un BIP organitzat per la UAB no tindran dret a ajut econòmic.
* Els estudiants i personal de la UAB que vulgui participar en estades BIP organitzades per altres universitats podran sol·licitar els ajuts dintre de les convocatòries específiques per cada col·lectiu.

# REQUISITS PER SOL·LICITAR AJUT PER A L’ORGANITZACIÓ D’UNA ESTADA BIP

* Les persones sol·licitants hauran de formar part dels col·lectius de personal acadèmic o d’administració i serveis de la UAB (o de la FUAB) o d’una escola adscrita. En el cas del personal acadèmic, podran sol·licitar-ho tots aquells que es trobin inclosos en l’Annex I.
* Organitzar una estada d’estudis BIP a la UAB durant els cursos 2024-2025 i 2025-2026 (amb data de finalització màxima del BIP de **30 de juny de 2026**).
* Comptar amb un projecte vigent, amb un mínim de 2 universitats sòcies més, pertanyents a països del programa Erasmus+, que inclogui la realització d’estades BIP d’estudis i amb els convenis Erasmus+ corresponents.

# CRITERIS DE SELECCIÓ

El procés de selecció es realitzarà en base a criteris d’equitat, justícia i transparència. Tindran prioritat (es puntuarà en base a una única característica, la més favorable), en aquest ordre:

* L’organització d’estades BIP d’estudis dintre del marc dels reptes de l’ECIU University.
	+ 3 punts
* L’organització d’estades BIP d’estudis amb universitats sòcies membres de l’ECIUUniversity.
	+ 2 punts si és la 1a vegada que se sol·licita finançament. (Dintre del programa Erasmus+ 2021-2027)
	+ 1,5 punts si és la 2a vegada o posterior. (Dintre del programa Erasmus+ 2021-2027)
* L’organització d’altres estades BIP d’estudis.
	+ 1 punt si és la 1a vegada que se sol·licita finançament. (Dintre del programa Erasmus+ 2021-2027)
	+ 0,5 punts si és la 2a vegada o posterior. (Dintre del programa Erasmus+ 2021-2027)
* Pertinença del personal acadèmic i d’administració i serveis.
	+ 3 punts per al ser personal acadèmic o d’administració i serveis de la UAB o de la FUAB
	+ 1,5 punts per ser personal acadèmic o d’administració i serveis d’una escola adscrita

En cas d’empat es prioritzaran els projectes amb més interès estratègic per a la UAB (el nombre de socis involucrats i la connexió amb la línia estratègica de la facultat/titulació). En cas de què persisteixi l’empat una comissió del Vicerectorat de Relacions Internacions i de l’Àrea de Relacions Internacionals el resoldrà.

Les persones sol·licitants que compleixin els requisits, però no se’ls hagi concedit l’ajut, es poden tornar a presentar en el següent termini obert de la convocatòria.

# PRESENTACIÓ DE SOL·LICITUDS

Per sol·licitar un ajut per a l’organització d’una estada d’estudis BIP, cal emplenar una sol·licitud electrònica, mitjançant Microsoft Forms, que estarà disponible durant el període en què aquesta convocatòria estigui oberta.

Només podreu presentar una sol·licitud electrònica per persona per a aquesta convocatòria en cada termini.

# RESOLUCIÓ, ACCEPTACIÓ I/O RENÚNCIA DE L’AJUT

El Vicerectorat de Relacions Internacionals farà pública la resolució d'adjudicació dels ajuts. L'adjudicació definitiva dependrà sempre de la realització de la estada BIP amb el mínim de 10 participants.

Les persones a les quals se’ls hagi adjudicat un ajut, hauran d’efectuar una acceptació o renúncia formal en un termini de 15 dies.

Si no s’accepta o renuncia de forma expressa, es considerarà una renúncia automàtica.

Aquelles persones que renunciïn a l’ajut de forma expressa amb posterioritat als 15 dies establerts, hauran d’exposar per escrit els motius de la renúncia al vicerector de Relacions Internacionals.

# DOTACIÓ ECONÒMICA

* 1. **Programa Erasmus+**

El SEPIE (Servicio Español para la Internacionalización de la Educación) és l’ens que distribueix els fons econòmics procedents de la Unió Europea i del MUNI (Ministerio de Universidades) per subvencionar l’organització de projectes BIP.

Els ajuts cobriran exclusivament els aspectes elegibles establerts en el programa.

La persona responsable del programa BIP a la UAB (coordinadora) s’haurà de comprometre amb el següent procediment:

1. Per accedir al pagament caldrà haver lliurat el conveni Erasmus+ amb les universitats sòcies junt amb un Programa detallat de les activitats a realitzar i del nombre de participants previstos.
2. L’ajut concedit es podrà utilitzar per a les despeses directament relacionades amb l’organització del programa intensiu BIP, com la creació del contingut dels cursos o la compra de material específic per la gestió del programa. Així mateix, l’ajut també podrà cobrir la prestació de les ajudes individuals i de quan procedeixi , de les despeses de viatge, en el cas de personal convidat d’empreses.
3. En finalitzar l’estada s’haurà d’aportar un Informe final tot indicant les activitats realitzades. També caldrà presentar prova d’assistència (Certificats d’estada) de tots els participants, tant d’estudiants com de professorat i de personal d’administració i serveis provinents de les universitats sòcies, així com del personal convidat d’empreses. Aquesta prova d’assistència haurà d’incloure les dates d’inici i de finalització de l’activitat.

S’estableix com a data màxima pel lliurament de la documentació justificativa el **30 de setembre del curs següent** a l’organització de l’estada BIP. El fet de **no lliurar la documentació dins del termini establert implicarà el retorn de totes les quantitats abonades**.

# Dotació de l'ajut

Per l’organització d’una estada BIP d’estudis, s’estableix un ajut de 400 EUR per estudiant participant, amb un mínim de 10 i un màxim de 20 participants finançats.

En el moment de l’adjudicació de l’ajut, es finançarà comptant amb una participació de 15 estudiants participants a raó de 400€ per estudiant, 6.000€.

En finalitzar l’estada BIP, si es comprova que el nombre de participants ha estat superior, es finançarà la diferència fins a un màxim 20 estudiants participants, a raó de 400€ per estudiant, fins a un màxim de 8.000€

Els projectes beneficiaris rebran el pagament en 2 terminis.

En cas de què finalment no s’arribi al mínim de 10 participants (\*), caldrà retornar l’ajut rebut.

Per a aquest còmput només es tindran en compte els participants provinents de les universitats sòcies de països del programa Erasmus+. En cap cas es tindran en compte els estudiants i personal propis de la UAB o de tercers països no associats al programa Erasmus+.

(\*) Excepte en els casos de força major definida per l’agència nacional Erasmus+ SEPIE.

# 6.1.2 Compatibilitat dels ajuts de mobilitat amb altres tipus d’ajuts

Aquests ajuts no podran incórrer en el doble finançament d’una mateixa activitat d’acord amb la normativa vigent.

En especial, aquests ajuts són incompatibles amb qualsevol altre finançament amb fons Europeus per a la realització de les mateixes activitats, així com amb qualsevol altre ajut en les bases del qual s'especifiqui aquesta incompatibilitat.

# CALENDARI

Dates per a la presentació de sol·licituds i per a les corresponents resolucions.

|  |  |  |
| --- | --- | --- |
| **1a resolució** | Del 4 al 30 d’abril de 2025  | 5 de maig de 2025 |
| **2a resolució**  | De l’1 de maig al 15 de juny de 2025 | 30 de juny de 2025 |
| **3a resolució** | Del 16 de juny al 31 de juliol i de l'1 de setembre al 15 de novembre de 2025 | 1 de desembre de 2025 |
| **4a resolució** | Del 16 de novembre de 2025 al 15 de gener de 2026 | 30 de gener de 2026 |

# INFORMACIÓ PER A LES PERSONES SELECCIONADES

Totes les persones seleccionades hauran de tenir en compte que en els terminis previstos hauran de formalitzar entre d’altres, les següents gestions:

* Acceptació / No acceptació de l’ajut.
* Convenis Erasmus+ amb les universitats sòcies.
* Informe final.

# DADES DE CARÀCTER PERSONAL

Les dades personals aportades per les persones interessades per participar en aquestes convocatòries seran tractades per la Universitat Autònoma de Barcelona amb la finalitat de gestionar els processos d’adjudicació dels ajuts de mobilitat i d’intercanvi. Aquest tractament de les dades personals no comporta decisions automatitzades ni l'elaboració de perfils amb finalitats predictives de preferències personals, comportaments o actituds. La responsable del tractament és l'Àrea de Relacions Internacionals de la UAB (internacional@uab.cat).

La base legitimadora del tractament és la prevista a l'article 6.1.a) del RGPD (consentiment de les persones interessades). El consentiment, que es considera atorgat amb la formalització i la presentació de la sol·licitud corresponent, és imprescindible per poder gestionar la participació de les persones interessades en la convocatòria.

Les destinatàries de les dades seran les universitats de destinació, així com les institucions o organismes de tercers països que participin en l'objecte de la convocatòria. Les dades personals seran conservades durant un termini màxim de cinc anys d'acord amb el que preveu la Llei 10/2001, de 13 de juliol, d’arxius i documents, i les Taules d’Avaluació Documental corresponents.

D'acord amb el RGPD, les persones interessades poden revocar en qualsevol moment el seu consentiment i exercir els drets d'accés, rectificació, supressió, oposició, limitació del tractament i portabilitat, mitjançant sol·licitud dirigida al responsable del tractament. Així mateix, poden presentar reclamacions davant l'Autoritat Catalana de Protecció de Dades, i realitzar consultes en relació amb el tractament de les seves dades personals al Delegat de Protecció de Dades de la UAB (proteccio.dades@uab.cat).

**ANNEX I: QUADRE DE CLASSIFICACIÓ DEL PERSONAL DOCENT**

ANNEX 1A:

|  |  |  |
| --- | --- | --- |
| ID\_CCE | Descripció CCE | Col·lectiu |
| 0500 | CATEDRATIC D'UNIVERSITAT | PDI |
| 0504 | PROF TITULARS D'UNIVERSITAT | PDI |
| I0504 | TITULAR D'UNIVERSITAT INTERI | PDI |
| 0505 | CATEDRATICS D'ESCOLES UNIVERSITÀRIA | PDI |
| 0506 | PROF TITULARS D'ESCOLES UNIVERSITÀRIA | PDI |
| 1250 | PROFESSORS LABORALS ESTRANGERS | PDI |
| 1491P | PROF COL.LABORADOR PERMANENT | PDI |
| 1520 | PROFESSOR LECTOR/AJUDANT DOCTOR/A | PDI |
| 1520I | PROFESSOR LECTOR INTERÍ | PDI |
| 1800 | CATEDRÀTIC/A/CONTRACTAT DOCTOR/A | PDI |
| 1850 | AGREGAT/DA /CONTRACTAT DOCTOR/A | PDI |
| 1851 | AGREGAT/DA /INTERI/NA | PDI |
| 1700 | INVESTIGADOR/A POSTDOCTORAL | PDI |
| 1701 | INVESTIGADOR/A POSTDOCTORAL | PDI |
| I1974 | INVESTIGADOR DOCTOR DISTINGIT | Investigador |
| I1943 | INVESTIGADOR PROGRAMA BEATRIZ GALINDO | Investigador |
| I1910 | INVESTIGADOR PROGRAMA RAMÓN Y CAJAL | Investigador |
|  | CONTRACTE ICREA | Investigador |
|  | JUAN DE LA CIERVA | Investigador |
|  | BEATRIU DE PINÓS | Investigador |
|  | ALTRES FIGURES HOMÒLOGUES D’INVESTIGACIÓ POSTDOCTORAL A TEMPS COMPLET | Investigador |

ANNEX 1B:

|  |  |  |
| --- | --- | --- |
| ID\_CCE | Descripció CCE | Col·lectiu |
| 1460 | PROFESSORS ASSOCIATS LABORALS | PDI |
| 1470 | ASSOCIATS MEDICS LABORALS | PDI |
| 1471 | PROFESSORS ASSOCIATS D'INFERMERIA | PDI |
| 1472 | PROFESSORS ASSOCIATS DE FISIOTERÀPIA | PDI |
| 1473 | PROFESSORS ASSOCIATS DE PSICOLOGIA | PDI |
| 1485 | PROFESSORS SUBSTITUTS | PDI |